Judiokunam Jerusalenmanta kacharqa sacerdotekunata hinaspa Leviy casta runakunata:
—¿Pitaq kanki?
—nispa Juanta tapumunankupaq.
Juanmi willakurqa cheqapta:
—Manam ñoqaqa Cristochu kani —nispa.
Hinaptinmi tapurqaku:
—Chaynaqa ¿pitaq kanki icha Diosmanta willakuq Eliaschu?
—nispa.
Juanñataqmi nirqa:
—Manam ñoqaqa Eliaschu kani —nispa.
Chaymi paykunañataq nirqaku:
—Chaynaqa qamqariki kanki Moisespa nisqancha.
Paymi nirqa:
“Hamunqam Diosmanta willakuq” nispa.
Chaymi Juanñataq nirqa:
—Manam paychu kani —nispa.
Chaymantam nirqaku:
—Chaynaqa ¿pitaq kanki?
Kachamuwaqniykuman willamunaykupaqyá niwayku,
kikikiqa ¿imanikunkitaq?
—nispa.
Juanmi nirqa:
—Ñoqaqa kani Diosmanta willakuq Isaiaspa nisqanpi hina:
“Señorpa hamunan ñanta derechaychik” nispa purunpi qayakuqmi.
Juanta tapuqkunaqa karqa fariseokunapa kachamusqanmi.
Mosoqmantam paykuna tapurqa:
—Mana Cristochu nitaq Eliaschu nitaq Moisespa nisqan Diosmanta willakuqchu kachkaspaykiqa ¿imanasqamá bautizankiqa?
Hinaptinmi Juanñataq nirqa:
—Ñoqaqa bautizani yakullawanmi,
qamkuna ukupi kaqtam ichaqa manaraq reqsinkichikraqchu.
Paymi chay “Qepaytam hamunqa” nisqayqa,
paypataqa usutanpa watullantapas manam paskanaypaq hinachu kani.
Chaykunaqa sucedekurqa Jordan Mayupa waklawnin Betania lawpim,
chaypim Juan bautizachkarqa.
Diosmanta Hamuq Runamanta
Paqarinnintintam Juan rikururqa Jesus hamuqta chaymi nirqa:
—Qawaychik,
paymi Diosmanta Hamuq Carneroqa,
wañuspanmi runakunapa huchanta pampachanqa.
Paymi chay “qepaytam hamuchkan” nisqayqa.
Qepay hamuq kachkaspapas ñoqamantaqa atiyniyoqmi manaraqpas nacechkaptiy kasqanrayku.
Manam ñoqapas reqsirqanichu pay kasqantaqa,
ichaqa yakuwanmi bautizani Israel casta runakuna Jesusta reqsinankupaq —nispa.
Juanqa nirqataqmi:
—Ñoqam rikurqani Chuya Espiritu hanaq pachamanta paloma hina uraykamuspa Jesuspa hawanman tiyaykuqta.
Manamá paytaqa reqsirqanichu ichaqa yakupi bautizanaypaq kachamuwaqniymi niwarqa:
“Qawankim Espiritu uraykamuspa runapa hawanman tiyaykuqta,
paymi bautizanqa Chuya Espirituwan.”
Paytaqa ñam rikurqaniña chaymi willakuni payqa Diospa Churin kasqanta.